Kaiken koronamyllytyksen keskellä Terveyden ja hyvinvoinnin laitos THL julkisti tiistaina pienen myönteisenkin uutisen: Suomalaisten alkoholinkulutus laski viime vuonna liki neljä prosenttia.

Uutinen ei sinällään ollut yllättävä, sillä suomalaisten juomatapojen siistiytymisestä on uutisoitu useita kertoja aikaisemminkin.

Vuosi sitten THL niin ikään uutisoi suomalaisten tilastoidun alkoholinkulutuksen laskeneen edellisvuonna. Silloin kokonaiskulutusta nosti hivenen tilastoimaton kulutus eli arvio siitä, miten paljon suomalaiset rahtaavat kaljalavoja Viron-laivoilta ja viinapulloja Kanarian-matkoiltaan.

Nyt sekin vähenee, ja THL:n mukaan alkoholin kokonaiskulutus on laskenut yhtä mittaa vuodesta 2007 lähtien.

Suomen alkoholipolitiikka ja erityisesti Alkon monopoliasema on arvioitava täysin uudestaan. LAURI OLANDER

Kun Suomen alkoholisäädöksiä pari vuotta sitten höllennettiin, THL oli yksi uudistuksen suurimpia ja kovaäänisimpiä vastustajia. THL:n rätingeissä nelosoluen, lonkeron ja limuviinojen vapauttamisen ruokakauppaan piti johtaa tapainturmellukseen ja alkoholinkulutuksen nopeaan kasvuun.

Hassu sattuma on, että THL:n ennusteissa alkoholinkulutus olisi lisääntynyt saman verran kuin se nyt todellisuudessa laski – neljä prosenttia.

Aluksi THL yritti selitellä pieleen menneitä ennusteitaan, mutta nyt selittelyistä on luovuttu. Se on vain hyvä asia. Tähän asti THL on vastustanut sääntelyn purkamista järjestelmällisesti tavalla, joka on näyttänyt politikoinnilta ja tehnyt hallaa laitoksen uskottavuudelle.

THL:n on sosiaali- ja terveysministeriön alaisuudessa toimiva itsenäinen tutkimuslaitos. Koronakriisi on osoittanut, että hädän hetkellä kansalaisten on voitava luottaa siihen, että THL:n tarjoama tieto on totta eikä tarkoituksenmukaista viestintää.

Suomi ei missään tapauksessa ole maailman kostein maa, mutta alkoholinkulutuksemme on perinteisesti sanottu olevan hyvällä itäeurooppalaisella tasolla.

Sääntelyn asteittaisesta purkamisesta huolimatta alkoholinkulutus on nyt vähentynyt vuosikaudet. Tiistaina THL kuitenkin tiedotti, että kulutuksen vähenemisestä huolimatta alkoholihaitat eivät enää ole vähentyneet ja alkoholikuolemien määrä on kääntynyt nousuun.

Viimeistään nyt olisi aika myöntää, että alkoholihaittojen vähentämisen peruslinja ei enää toimi. Sääntelyn vähentäminen ei oikeasti lisää alkoholin kulutusta eikä kulutuksen vähentäminen puolestaan vähennä haittoja. Suomen alkoholipolitiikka ja erityisesti Alkon monopoliasema on arvioitava täysin uudestaan.

Seuraava askel Suomen alkoholilainsäädännön modernisoimisessa olisi viinien tuominen ruokakauppojen hyllyille. Jos historiasta voi päätellä mitään, se voi hyvinkin vähentää alkoholin kokonaiskulutusta.

Suomalaiset ansaitsevat nykyistä eurooppalaisemman alkoholikulttuurin jatkuvan viranomaisten ja poliitikkojen holhouksen sijaan.